പ്രതിപക്ഷ നിലപാട് കേരളവിരുദ്ധം: മന്ത്രി അധിക വരുമാനത്തിന്റെ പങ്കുപറ്റി സംസ്ഥാനം സന്തോഷിക്കുന്നു: സതീശന് തിരുവനന്തപുരം: പ്രതിപക്ഷത്തിന്റെ നിലപാട് കേരള വിരുദ്ധമാണെന്നു മന്ത്രി കെ.എന്. ബാലഗോപാല്. കേന്ദ്രസര്ക്കാര് നികുതി കുറയ്ക്കണമെന്നു പറയുന്നതിനു പകരം സംസ്ഥാനത്തിന് ഉള്ളതുകൂടി കുറയ്ക്കണമെന്നു പ്രതിപക്ഷം ആവശ്യപ്പെടുന്നതു സംസ്ഥാന താല്പ്പര്യത്തിനു വിരുദ്ധമാണെന്നും മന്ത്രി വിശദീകരിച്ചു. എന്നാല്, കേന്ദ്രസര്ക്കാര് നികുതി കൂട്ടുമ്ബോള് അധിക വരുമാനത്തിന്റെ പങ്കുപറ്റി സംസ്ഥാനം സന്തോഷിക്കുകയാണെന്നു പ്രതിപക്ഷ നേതാവ് വി.ഡി. സതീശന് തിരിച്ചടിച്ചു. നിയമസഭയില് അടിയന്തരപ്രമേയ അവതരണാനുമതി നോട്ടീസിലാണ് ഇരുവരും ഏറ്റുമുട്ടിയത്. സര്ചാര്ജ് 130 ശതമാനം വരെ ഈടാക്കി സംസ്ഥാനങ്ങളുടെ സാമ്ബത്തിക ഫെഡറലിസം കേന്ദ്രം തകര്ക്കുകയാണെന്നു മന്ത്രി ബാലഗോപാല് ആരോപിച്ചു. 30 രൂപ കൂട്ടിയിട്ട് അഞ്ച് രൂപ കുറച്ചശേഷം സംസ്ഥാനങ്ങളില് സമരം അഴിച്ചുവിടുന്ന ബി.ജെ.പിയുടെ കെണിയില് കോണ്ഗ്രസ് വീഴരുത്. സംസ്ഥാനത്തിന്റെ വരുമാന മാര്ഗങ്ങളായ മദ്യം, പെട്രോള്, ഡീസല് എന്നിവയിലും കൈയിട്ടുവാരാനാണ് കേന്ദ്രം ശ്രമിക്കുന്നത്. 8000 കോടിയില് താഴെയാണ് പെട്രോള്, ഡീസല് നികുതി വരുമാനം. കേന്ദ്രത്തില്നിന്നു കിട്ടേണ്ടതില് 6400 കോടിയുടെ കുറവുണ്ടായി. വീണ്ടും നികുതി കുറച്ചാല് ക്ഷേമ ആനുകൂല്യങ്ങള് നല്കാനാവില്ല. കേന്ദ്രം നികുതി കുറച്ചതിനു പിന്നാലെ സംസ്ഥാനത്തു പെട്രോളിന് 2.30 രൂപയും ഡീസലിന് 1.57 രൂപയും കുറച്ചതു പ്രതിപക്ഷം അംഗീകരിക്കണം. യു.ഡി.എഫ്. ഭരണകാലത്ത് നികുതി വര്ധന 95 ശതമാനമായിരുന്നെങ്കില് കഴിഞ്ഞ പിണറായി ഭരണകാലത്തെ വര്ധന 15 ശതമാനംമാത്രമാണെന്നും മന്ത്രി പറഞ്ഞു.പഞ്ചാബ്, രാജസ്ഥാന് മാതൃകയില് കേരളത്തിലും നികുതി കുറയ്ക്കണമെന്നു വി.ഡി. സതീശന് ആവശ്യപ്പെട്ടു. കേന്ദ്രം നികുതി കുറച്ചപ്പോള് സ്വാഭാവികമായി വന്ന കുറവാണ് ഇവിടെയുണ്ടായത്. സംസ്ഥാനത്തു നികുതി കുറച്ചെന്ന ധനമന്ത്രിയുടെ വാദം ശരിയല്ല. യു.ഡി.എഫിന്റെ കാലത്തു പെട്രോളിന്റെ നികുതി രണ്ട് ശതമാനം വര്ധിക്കുകയും ഡീസലിന്റെ നികുതി കുറയുകയുമായിരുന്നു. അന്നത്തെ അധികവരുമാനം 493 കോടിയായിരുന്നെങ്കില് ഇപ്പോള് 2190 കോടിയാണ്. കിഫ്ബി സെസിലൂടെ 2673 കോടികൂടി പിരിച്ചെടുക്കുന്നു. അധികവരുമാനം ഉപയോഗിച്ചു സബ്സിഡി നിരക്കില് ഇന്ധനം നല്കണമെന്നും സതീശന് ആവശ്യപ്പെട്ടു.